
	1.
	Likumprojekts (grozījumi)
 "Valsts apdraudējuma gadījumā, izsludinot ārkārtējo situāciju vai izņēmuma stāvokli, Ministru kabinets var pieņemt lēmumu valsts akciju sabiedrībai "Latvijas Valsts radio un televīzijas centrs" un valsts akciju sabiedrībai "Elektroniskie sakari" savas kompetences ietvaros prioritāri izpildīt Latvijas Nacionālo bruņoto spēku pieprasījumus.  Pieprasījumu prioritāro izpildi atrunā sadarbības līgumā starp valsts akciju sabiedrību "Latvijas Valsts radio un televīzijas centrs" un Latvijas Nacionālajiem bruņotajiem spēkiem, un valsts akciju sabiedrību "Elektroniskie sakari"  un Latvijas Nacionālajiem bruņotajiem spēkiem, vai to nosaka Ministru kabinets rīkojumā par ārkārtējo situāciju vai izņēmuma stāvokli."
	Iebildums
Lūdzam precizēt likumprojekta "Grozījums Elektronisko sakaru likumā" ietverto Elektronisko sakaru likuma 15. panta otro teikumu, izslēdzot tajā regulējumu par sadarbības līguma slēgšanu. Vēršam uzmanību uz to, ka saskaņā ar Valsts pārvaldes iekārtas likuma 61. panta pirmajā daļā noteikto sadarbības līgumu slēdz publiskas personas, nevis publiska persona un privātpersona. No Valsts pārvaldes iekārtas likuma V un VI nodaļas izriet, ka ar privātpersonu var tikt slēgts deleģēšanas līgums vai līdzdarbības līgums. Ņemot vērā to, ka attiecīgā mērķa sasniegšanas nolūkos deleģēšanas līguma vai līdzdarbības līguma slēgšana, visticamāk, nebūs atbilstošs risinājums, projektā paredzēto pieprasījumu prioritāro izpildi var atrunāt Ministru kabineta rīkojumā par ārkārtējo situāciju vai izņēmuma stāvokli. Līguma slēgšana valsts apdraudējuma gadījumā (ārkārtējās situācijas vai izņēmuma stāvokļa laikā) varētu būt ilgstoša un sarežģīta, tādējādi varētu tikt kavēta Latvijas Nacionālo bruņoto spēku pieprasījumu savlaicīgas izpildes uzsākšana.

